**Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Czvitkovics Gyula** képviselő-testületi tag elmondja, hogy a közvilágítás korszerűsítéssel kapcsolatosan azoknak a fáknak, amelyek túlnőtték már a lakóövezeteket, jó lenne ha megtörténne a kivágásuk. Itt elsősorban gondol a fenyőfákra, mindenképp jó lenne ezt megtenni. Ha most nem, mérjék fel, és a későbbiek során legyen erre egy megoldás, mert a szél erőssége, a villanyvezeték közelsége mind – mind veszélyezteti a lakóházakat.

Tubolyné Balázs Nóra: A közterületi fák kivágásának indokoltságát a kivágásra javasolt fák fajtájának, egészségi állapotának és a környezetének ismeretében egyedi vizsgálat alapján lehet eldönteni úgy, hogy a közterületi fák kivágása esetén a fák pótlását el kell végezni.

**Kérdések:**

**Szlávik Csaba** képviselő-testületi tag egy kerékpár versenyről szeretne érdeklődni. Ugyanis a 2023. évi Tour de Hongrie kerékpárverseny útvonalát, egy, az M4 sport csatornáján élőben közvetített gálarendezvény keretei között mutatták be február 28-án Budapest Music Centerben. Az MTVA vezérigazgatója a közvetítés hátteréről osztott meg néhány információt az érdeklődőkkel, kiemelte, hogy a kerékpárverseny jóval több mint sportesemény, kulturális, turisztikai szempontból fontos szerepet tölt be Magyarország életében, a közmédia ennek megfelelően ismét teljes hosszában, élőben közvetíti a magyar körverseny szakaszát. Ennek a körversenynek az útvonalát is ismertették, tapasztalta, hogy Körmendet kikerüli ez a versenyszakasz. Kérdése lenne. Ez a gotthárdi indulás már jó ideje ismert volt, és bizony lett volna lehetőség arra, hogy a körmendi áthaladásról tárgyaljanak,a kerékpáros sport népszerűsítésére, és a városban már megvalósult rába parti kerékpáros pihenőre, illetve az előkészítés előtt álló Bringa park pályázat fejlesztésekre is gondol itt. Az lenne a kérdése, hogy volt-e ezzel kapcsolatban valamilyen egyeztetés a szervezőkkel. Teljesen más képet alkotott volna az egész, ha teljes képpel tudták volna a várat, a várkertet, a Rába partot bemutatni a sok milliós nézőszám előtt. Tehát az lenne az a kérdése, volt-e valami érdeklődés ez iránt.

**Auer Miklós** képviselő-testületi tag elmondja, kapott egy levelet március 13-án, egy rendelet megalkotásával kapcsolatban. Szeretné megkérdezni, kapott- e mindenki ilyen levelet, vagy csak ő maga. Ha csak ő kapott, az lenne a kérdése, hogyan tudná közvetíteni ezt a problémát, amely a Rákóczi utca sarkán van.

***Bebes István*** *polgármester kérdezi, hogy az éjszakai nyitvatartást illetően tette-e fel kérdését a képviselő úr?*

**Auer Miklós** képviselő-testületi tag elmondja, igen. Kérdezi, mindenki kapott -e, vagy csak ő kapott levelet.

***Bebes István*** *polgármester elmondja, mindenki megkapta.*

**Auer Miklós** képviselő-testületi tag elmondja, több kérdés nincs, mindenki tud róla akkor.

***Bebes István*** *polgármester válaszul elmondja Szlávik Csaba képviselőnek, hogy volt és van is tárgyalás a Tour de Hongrie útvonala kapcsán. Nyilván nem támogatták azok a szakemberek a verseny körmendi szakaszát, akik úgy gondolták, hogy veszélyes területeket foglal magába az a tervezett nyomvonal, amit megterveztek a szervezők. Időközben folytak erről tárgyalások, véleménye szerint az elkövetkezendő időszakban erre pont fog kerülni, be fog jönni a verseny a városba a körforgalmi csomópontnál. Ez feladatot és felelősséget is jelent. Számítanak a civil szervezeteknek a segítségére is, hiszen útlezárások, különböző feladatok lesznek, mivel kétszer halad át a mezőny a településen. Áthalad egy korábbiakban a nyomvonalba eső és ott még vasútvonalnak szereplő részen, amely jelen pillanatban ténylegesen nincsen meg, hiszen a város nyugati részén felszedték az útról a síneket. Ez a korábbi vasúti átkelő és a Rába-híd szűk keresztmetszete volt az, ami veszélyeket hordozott volna magában. Elvileg most az lesz, hogy a körforgalomnál bejön a városba a verseny, és nyugaton hagyja el a várost, az ADA Bútorgyár fele egy vasúti átjárón haladnak keresztül, és úgy mennek az M80-as fele. Ezeket a tárgyalásokat lefolytatták, a rendőrséggel is, megtörténtek az ezzel kapcsolatos egyeztetések. Úgy gondolja, hogy elhárulnak azok az akadályok, hogy a városba be tudjon jönni a verseny.*

*Auer Miklós képviselő részére pedig jelzi, foglalkoznak az üggyel, vannak más panaszok is, együtt próbálják ezeket kezelni, hiszen ezek gondot jelentenek..*

**Interpellációk:**

---

Körmend, 2023.03.31